**คุณสมบัติของผู้เสนอขอรับทุนวิจัยงบประมาณเงินรายได้และเงื่อนไข**

1. หัวหน้าโครงการผู้มีสิทธิเสนอขอรับทุน คือ นักวิจัยสายวิชาการและสายสนับสนุน โดยนักวิจัยสายวิชาการต้องเป็นนักวิจัยหน้าใหม่หรือนักวิจัยที่ยื่นเสนอขอทุนภายนอกมหาวิทยาลัยอย่างต่อเนื่องมาเป็นระยะเวลานานกว่า 4 ปี แต่ไม่ได้รับการสนับสนุนทุนวิจัยจากภายนอกมหาวิทยาลัย

(หมายเหตุ นักวิจัยหน้าใหม่ หมายถึงบุคลากรในมหาวิทยาลัยเทคโนโลยีราชมงคลตะวันออกที่ทำงานในมหาวิทยาลัยไม่นานกว่า 5 ปี สำหรับปริญญาตรี หรือ 3 ปี สำหรับปริญญาโท หรือ 2 ปี สำหรับปริญญาเอก)

1. หัวหน้าโครงการและผู้ร่วมวิจัยผู้มีสิทธิเสนอขอรับทุนต้องเป็นคุณสมบัติเฉพาะ ดังนี้
   1. หัวหน้าโครงการสามารถปฏิบัติการและควบคุมการทำวิจัยได้ตลอดระยะเวลาที่ได้รับทุน รวมทั้งสามารถดำเนินการวิจัยให้แล้วเสร็จภายในเวลาที่กำหนดอย่างมีคุณภาพ
   2. หัวหน้าโครงการ สามารถส่งข้อเสนอโครงการได้ไม่เกิน 2 โครงการ
   3. หัวหน้าโครงการ มีโครงการที่อยู่ระหว่างการดำเนินการไม่เกิน 2 โครงการ
   4. หัวหน้าโครงการ ต้องไม่เป็นผู้ติดค้างการส่งรายงานต่างๆ ของโครงการวิจัยที่ได้รับทุนสนับสนุนการวิจัยในทุกหน่วยงานทั้งภายในและภายนอกโดยไม่มีเหตุผลอันสมควร
   5. ผู้วิจัยเป็นผู้มีความรู้ความสามารถเป็นอย่างดีในวิทยาการด้านใดด้านหนึ่งเกี่ยวกับการวิจัยในข้อเสนอการวิจัยที่ขอรับทุน
   6. ผู้วิจัยเป็นผู้มีศักยภาพความพร้อมด้านวุฒิการศึกษา
   7. ผู้วิจัยเป็นผู้มีจริยธรรมตามจรรยาบรรณนักวิจัย

**\*\*\*ข้อเสนอแนะ**

* นักวิจัย 1 ท่านควรเป็นหัวหน้าโครงการวิจัย (รวมทุกแหล่งทุนตลอดทั้งปี) ไม่เกิน 2 โครงการ

**เกณฑ์ในการพิจารณาข้อเสนอเชิงหลักการ (Concept Paper) เบื้องต้น**

1. ข้อเสนอโครงการเป็นโครงการเดี่ยวที่ให้ผลกระทบที่ชัดเจน หรือ ชุดโครงการวิจัยที่มีกรอบการวิจัยที่แสดงถึงเป้าหมายและตัวชี้วัดของชุดโครงการ รวมถึงแสดงให้เห็นถึงความเชื่อมโยงของโครงการวิจัยที่อยู่ภายใต้ชุดโครงการเพื่อตอบเป้าหมายใหญ่ของชุดโครงการอย่างชัดเจน
2. ระยะเวลาดำเนินการของโครงการวิจัยไม่เกิน 3 ปี แต่ให้มีการพิจารณาอนุมัติเป็นรายปี
3. ข้อเสนอโครงการวิจัยต้องไม่ใช่วิทยานิพนธ์ปริญญาโท หรือปริญญาเอกของกลุ่มผู้วิจัย
4. มีวัตถุประสงค์ เป้าหมาย และแผนการดำเนินงานที่ชัดเจนสอดคล้องตามแนวทางประกาศทุน
5. กรอบงบประมาณขึ้นอยู่กับผลสัมฤทธิ์ที่สำคัญ (key results) ผลผลิต ผลลัพธ์ และผลกระทบจากงานวิจัย โดยใช้ระเบียบมหาวิทยาลัยเทคโนโลยีราชมงคลตะวันออกว่าด้วยการใช้จ่ายเงินอุดหนุนเพื่อการวิจัย พ.ศ. 2550 หรือระเบียบอื่นที่ประกาศให้ใช้แทน
6. อาจมีการเชิญผู้มีส่วนได้เสียสำคัญ ผู้ใช้ประโยชน์จากงานวิจัยและผู้ทรงคุณวุฒิ และจะเชิญหน่วยงาน/นักวิจัยที่ได้ผ่านการพิจารณาเข้ามาหารือเพื่อพัฒนากรอบการวิจัยใหญ่ที่ตอบเป้าหมายและ KR ของแต่ละโปรแกรมต่อไป
7. กรณีโครงการที่เป็นการดำเนินการวิจัยในมนุษย์หรือสัตว์ สามารถส่งข้อเสนอโครงการได้โดยยังไม่ต้องผ่านการ พิจารณาอนุมัติจากคณะกรรมการพิจารณาจริยธรรมการวิจัยในมนุษย์และคณะกรรมการควบคุมดูแลการใช้สัตว์ทดลอง เว้นแต่เมื่อได้รับการพิจารณาสนับสนุนให้ทุนวิจัยแล้ว จำเป็นต้องแสดงหลักฐานการยื่นขอการรับรองจากคณะกรรมการพิจารณาจริยธรรมการวิจัยในมนุษย์หรือสัตว์ก่อนการทำข้อตกลง
8. การพิจารณาเป็นพิเศษ เกิดขึ้นได้เมื่อมีผลผลิตและความร่วมมือในรูปแบบของงบประมาณสมทบหรือการสนับสนุนอื่นๆในกรณีต่อไปนี้
   1. โครงการวิจัยด้านนวัตกรรมและเทคโนโลยีเกษตร และอาหารเพื่อความยั่งยืนจะได้รับการพิจารณาเป็นพิเศษ
   2. โครงการที่ใช้โมเดลเศรษฐกิจ BCG ซึ่งเป็นการพัฒนา 3 เศรษฐกิจ คือ เศรษฐกิจชีวภาพ (Bioeconomy) เศรษฐกิจหมุนเวียน (Circular Economy) และเศรษฐกิจสีเขียว (Green Economy)
   3. เกิดผลผลิตที่เป็นนวัตกรรมเชิงพาณิชย์และมีหนังสือรับรองการขอใช้ประโยชน์หน่วยงาน
   4. ได้นวัตกรรมที่สามารถจดเป็นทรัพย์สินทางปัญญา
   5. มีทุนการทำงานเดิมในการทำงานวิจัยเพื่อพัฒนากำลังคนและสถาบันความรู้ และ/หรือหน่วยงานมีนโยบายในการขับเคลื่อนการทำงานในลักษณะนี้
   6. มีทุนการทำงานเดิมในการทำงานวิจัยเพื่อพัฒนาสังคม พื้นที่และชุมชนท้องถิ่น และ/หรือ หน่วยงานมีนโยบายในการขับเคลื่อนการทำงานในลักษณะนี้
   7. โครงการที่มีการสะท้อนความร่วมมือและการสนับสนุนจากภาคีผู้ใช้งานในระดับพื้นที่ หรือมีความร่วมมือในรูปแบบของงบประมาณสมทบ หรือการสนับสนุนอื่นๆ
   8. โครงการได้รับการสนับสนุนจากผู้ใช้งานระดับหน่วยงานหรือภาคอุตสาหกรรม
   9. กรณีโครงการที่มีการสะท้อนความร่วมมือและการสนับสนุนจากภาคีผู้ใช้งาน มีองค์ประกอบ การผนึกกำลังการทำงานในรูปแบบของ “จตุภาคี” หรือ Quadruple Helix ซึ่งเป็นการทำงาน ร่วมกันระหว่าง ภาครัฐ/เอกชน ชุมชน/สังคม มหาวิทยาลัย/สถาบันวิจัย รวมถึงเครือข่ายต่างประเทศ